|  |  |
| --- | --- |
| Dato | 11. februar 2014 |
| Saksnr.: | 201401042-1 |
| Saksbehandler | Annelise Hornang |

HØRINGSUTKAST

|  |  |
| --- | --- |
| **Saksgang** | **Møtedato** |
| Kulturstyret | 02.04.2014 |
| Bystyret | 09.04.2014 |

Prinsipper for museumsutvikling i Kristiansand

**Sammendrag**

I felles ledermøte mellom Vest-Agder fylkeskommune og Kristiansand kommune høsten 2013, ble det enighet om å fremme felles forslag til vedtak vedrørende museumsutviklingen i Kristiansand. Det har vært en lang rekke med politiske museumsvedtak i bystyret de siste 15-20 årene. Likevel har ikke status på dette området utviklet seg i nevneverdig grad. Med bakgrunn i denne situasjonen er Rådmannen i Kristiansand og Fylkesrådmannen i Vest-Agder enige om at det er behov for å justere kursen og fastsette nye prinsipper for den videre utviklingen.

Hovedprinsippet bør være at utviklingen i Kristiansand skal være basert på Vest-Agder-museets formidling og forvaltning av byens viktigste kulturhistoriske anlegg: Kristiansand museum (Friluftsmuseet på Kongsgård), Gimle Gård, Odderøya, Bredalsholmen med DS Hestmanden og Møvig fort.

For å sikre et oppdatert beslutningsgrunnlag bør konsept og lokalisering av nytt regionalt museumsbygg i Kristiansand utredes nærmere. Når en avgjørelse er tatt i spørsmålet om hovedarena, må det fokuseres på oppgradering av publikumsfasilitetene ved de øvrige museumsanleggene i Kristiansand.

Fokuseringen på besøksmål og ulike visningssteder som hver for seg utgjør en attraksjon gjennom anleggene og deres historie, og som til sammen danner porteføljen til Vest-Agder-museets avdeling i Kristiansand, legger også grunnlaget for en annen tenkning knyttet til utviklingen av friluftsmuseet. Det er ønskelig å utvikle friluftsmuseet som et sentralt besøksmål med fortsatt beliggenhet på Kongsgård. Det foreslås derfor nå å endre på tidligere vedtak, og legge til grunn at bygningene på friluftsmuseet ikke flyttes til Odderøya.

Vest-Agder-museet bør gis et hovedansvar for formidling og vedlikehold av kulturminnene på Odderøya. Dette må gjennomføres i tett samarbeid med frivillige organisasjoner og andre samarbeidspartnere.

For å bygge opp under det nasjonale fartøyvernsenteret som besøksmål, bør Bredalsholmen også velges som hjemmehavn for DS Hestmanden. Det er løsningen med en kombinasjon av landbasert formidling og tilrettelegging om bord som det er økonomisk realistisk å gjennomføre når det gjelder Hestmanden. Bredalsholmen peker seg da ut som den mest hensiktsmessige lokaliseringen.

Det er behov for å diskutere museumsspørsmålene på fagfeltets egne premisser. Flere viktige museumsdebatter har de siste årene hatt en tendens til å handle om andre sider ved utviklingen av byen. Også de justeringer som foreslås i foreliggende sak vil etterlate ubesvarte spørsmål, men disse bør adresseres i egne saksutredninger når hovedprinsippene for museumsutviklingen er fastsatt.

Forslaget til vedtak vil etter Rådmannens oppfatning få museumssaken i Kristiansand inn på riktig spor, og gi et bedre grunnlag for å få realisert vedtatte strategier og målsettinger.

Forslag til vedtak

1. Videreutviklingen av Vest-Agder-museets avdeling i Kristiansand skal være basert på formidling og forvaltning av noen av byens viktigste kulturhistoriske anlegg: Kristiansand museum (Friluftsmuseet på Kongsgård), Gimle gård, Odderøya, Bredalsholmen med DS Hestmanden og Møvig fort.
2. Konsept for og lokalisering av nytt museumsbygg i Kristiansand utredes. Publikumsfasiliteter ved de øvrige visningssteder i byen oppgraderes.
3. Kongsgård opprettholdes og videreutvikles som klassisk friluftsmuseum og etablert besøksmål. Bygningene på friluftsmuseet flyttes ikke til Odderøya.
4. Odderøya videreutvikles som museumsområde ved at Vest-Agder-museet gis hovedansvar for formidling og vedlikehold av kulturminnene på øya. Ansvaret skal ivaretas i tett samarbeid med frivillige organisasjoner og andre samarbeidspartnere.
5. Bredalsholmen styrkes som besøksmål og blir hjemmehavn for DS Hestmanden.
6. På sikt bør Stiftelsen Bredalsholmen dokk og fartøyvernsenter og Vest-Agder-museet IKS konsolideres.

|  |  |
| --- | --- |
| Tor Sommerseth |  |
| rådmann | Stein Tore Sorthe |
|  | Kulturdirektør |

Vedlegg: Ingen

**Bakgrunn for saken**

I felles ledermøte mellom Vest-Agder fylkeskommune og Kristiansand kommune høsten 2013, ble det enighet om å fremme felles forslag til vedtak vedrørende museumsutviklingen i Kristiansand.

**Tidligere vedtak**

Bystyret behandlet i 2011 to saker som berører sentrale sider ved museumsutviklingen i Kristiansand. I sak 102/11 *Strategi for utvikling av museumsområdet på Odderøya* fattet bystyret følgende vedtak:

*1. Bystyret legger gjeldende reguleringsplan Odderøya museums- og festivalområde (14.5.2008) til grunn for videre utvikling av museumsområdet. (38/15)*

*2. Utviklingen av museumsområdet skal skje i fire faser.*

*a) Etablering av museumshavn i Nodeviga*

*b) Analyse av hvilke bygg som museet kan bruke innenfor museumsområdet*

*c) Etablering av nytt formidlingsbygg*

*d) Flytting av friluftsmuseet fra Kongsgård*

*(38/15)*

*3. Målsettingen for utviklingsarbeidet skal være:*

*”Skape et moderne senter for formidling av Kristiansandsregionens historiske arv og identitet, med særlig vekt på det maritime og militære grunnlaget for byens framvekst.” (44/9)*

*4. Bystyret slutter seg til at det etableres en tverrfaglig prosjektorganisasjon for å sikre en samordnet og helhetlig utvikling av Odderøya. (43/10)*

*5. Bystyret ønsker å presisere at endelig vedtak om flytting av Vest-Agder museet Kristiansand og tilhørende bygg, først kan gjøres når fullstendige økonomiske konsekvenser og finansieringsplan, samt tidsplan foreligger. Dette er ikke til hinder for at strategien for utvikling av museumsområdet på Odderøya kan vedtas. Det forutsettes at finansieringen av hele planen skjer i samarbeid med fylke og stat. (49/4)*

I sak 184/11 *Nasjonal museumshavn i Kristiansand* ble det fattet følgende vedtak:

*1. Bystyret er enig i at det skal arbeides for å etablere en nasjonal museumshavn i Kristiansand, og slutter seg til anbefalingene i den gjennomførte utredningen.*

*2. I det videre arbeidet bør det være en målsetting at Nasjonal museumshavn markeres i forbindelse med Tall Ships`Races-arrangement i 2015. (Enst.)*

Begge saker ble utarbeidet i samarbeid med Vest-Agder fylkeskommune og det ble fattet likelydende vedtak i bystyret og i fylkesutvalget.

Vest-Agder fylkeskommune og Kristiansand kommune har et felles ansvar for museumsstrukturen i Kristiansand. I samarbeidsavtalen mellom kommunen og fylkes-kommunen legges det blant annet vekt på at Vest-Agder-museet skal være et regionalt museum med fokus på den rike maritime historien i landsdelen, jf. sak 24/14 i bystyret 12.2.2014.

Bystyret vedtok i sak 22/13 *Kulturstrategi 2013-2023*. Strategien har tre hovedinnsats-områder. Ett av disse er «identitet og stolthet». Museumsutvikling i Kristiansand er en vesentlig satsing i denne sammenheng. Kulturstrategien har fokus på kulturhistorisk senter/ bymuseum, maritime kulturopplevelser, samt bevisstgjøring omkring vårt viktigste kulturminne, Kvadraturen.

Etter vedtakene i 2011 er utviklingen av museumsområdet på Odderøya og museumshavn i Nodeviga påbegynt, og i sak 149/13 *Nodeviga museumshavn – etablering av aktivitetsbygg* vedtok bystyret følgende:

*1. Bystyret godkjenner skisseprosjektet for nytt aktivitetsbygg og ber administrasjonen legge dette til grunn ved utarbeidelse av detaljreguleringsplan for Nodeviga.*

*2. Det forutsettes at museumshavn i Nodeviga er et selvstendig prosjekt med egenverdi som kan fungere uavhengig av om det etableres annen museumsaktivitet på Odderøya.*

*3. Bystyret godkjenner at forsikringsoppgjøret etter brannen i Orlogsstua kan inngå som delfinansiering av nytt aktivitetsbygg. Eventuelle budsjettmessige konsekvenser forøvrig vurderes tidligst i forbindelse med 1. tertial rapport 2014, etter at fylkeskommunens medfinansiering og eventuell tildeling fra Stiftelsen for store kulturanlegg i Kristiansand er nærmere avklart.*

*4. Finansieringsvedtak etter pkt. 2 betinger at Orlogsforeningen gis bruksrett til planlagt klubblokale i aktivitetsbygget på nærmere vilkår.*

*(Enst.)*

Det er etter 2011 også lagt til rette for en ny organisering av driften på Bredalsholmen dokk og fartøyvernsenter. I formannkapssak 91/13 *Status og perspektiver for Bredalsholmen dokk og fartøyvernsenter* ble det fattet følgende vedtak:

*1. Saken behandles som hastesak i henhold til kommuneloven § 13. Bystyret orienteres om formannskapets vedtak.*

*2. Kristiansand kommune gir sin tilslutning til hovedpunktene i vedlagte handlingsplan vedtatt av styret for Stiftelsen Bredalsholmen dokk og fartøyvernsenter (BDF).*

*3. Kristiansand kommune er innstilt på å videreføre sitt årlige driftstilskudd til BDF på det nivået som er innarbeidet for 2014 i kommunens handlingsprogram.*

*4. Leieavtalen med Stiftelsen BDF, datert 24.4.1992, termineres.*

*5. Eierskapet til den delen av gardsnr. 9, bruksnr. 2 i Kristiansand kommune som Stiftelsen i dag leier av kommunen, overføres til et heleid kommunalt aksjeselskap. Selskapet inngår en ny avtale med Stiftelsen BDF om fordeling av ansvar for det løpende vedlikeholdet.*

*6. Økonomiske konsekvenser for kommunens drift og vedlikehold av Bredalsholmen som teknisk-industrielt kulturminne, samt etablering og drift av et eierselskap, innarbeides i handlingsprogrammet for 2014-2017.*

*(Enst.)*

I tillegg har Vest-Agder-museet etter 2011 gjennomført en konsolidering med Kanonmuseet ved Møvig fort, jf. bystyresak 20/11 *Konsolidering av Kristiansand kanonmuseum i Vest-Agder-museet*, og det forutsettes fra statens side at det samme gjennomføres i forhold til Stiftelsen Hestmanden.

**Dagens situasjon**

Friluftsmuseet på Kongsgård

All diskusjon omkring flytting av friluftsmuseet har hemmet museumsutviklingen i Kristiansand de siste årene. Særlig videreutvikling og opprustning av bygningsmassen har lidd under dette. Kristiansand museum (avdelingen på Kongsgård) trenger en oppmerksomhet som handler om noe annet enn flytteplaner, og heller en satsing på dette besøksmålet som et sentralt formidlingssted for Vest-Agder-museet.

Museets formidlingsbygg på Kongsgård er av eldre dato, og kan ikke sies å være i stand til å fylle rollen som hovedarena for formidling av en storbys historie med tidsriktige og attraktive utstillinger.

Kristiansand Minibyggere disponerer et utstillingsbygg på friluftsmuseet på Kongsgård, og utstillingen er populær blant barna som besøker museet. Minibyggerne har behov for mer plass til sine bygg, og en utvidelse av bygget på Kongsgård kan være en mulighet. Det bør i den sammenheng også vurderes om verkstedet og virksomheten som minibyggerne har i Posebyen skal flyttes til museumsområdet.

Gimle Gård

Et velfungerende herregårdsmuseum hvor VAM har et tett samarbeid med Stiftelsen Gimle Gård som eier anlegget.

Odderøya med Nodeviga

Sommeren 2011 vedtok bystyret å etablere en tverrfaglig prosjektorganisasjon – Prosjekt Odderøya utvikling – med formål å sikre en samlet og helhetlig utvikling av Odderøya. Fylkestinget sluttet seg til vedtaket og representanter fra fylkeskommunen deltar i prosjektet. Prosjektet ble bemannet våren 2012 og har nå vært aktivt i snart to år. I samsvar med vedtatt målsetting har prosjektet fokusert på etablering av museumshavn for mindre båter og tilrettelegging for maritime aktiviteter i Nodeviga. Her har det de to siste somrene vært både barneaktiviteter og plastbåtregatta i regi av museet. Prosjektet har også fokus på formidling av regionens militære historie med utgangspunkt i anlegg og steder på Odderøya. I den forbindelse er det opprettet en kulturhistorisk gruppe bestående av museet, fylkes-konservatoren, kommunen og de frivillige kulturhistoriske organisasjonene. Odderøya er et spesielt verdifullt område med mange ulike kulturminner.

Bredalsholmen

Bredalsholmen dokk og fartøyvernsenter (BDF) er ett av tre nasjonale fartøyvernsentre, og det eneste som er spesielt innrettet mot vedlikehold og restaurering av stålskip. Den økonomiske situasjonen ved senteret har vært anstrengt i lengre tid. For å sikre fortsatt drift har alle involverte parter på de ulike forvaltningsnivå sluttet seg til en handlingsplan utarbeidet av styret for stiftelsen. For 2014 innebærer det noe nedbemanning, samt økning i driftstilskudd fra både Riksantikvaren og fylkeskommunen. En tydeligere ansvarsfordeling betyr at Riksantikvaren styrker driften av verftsvirksomheten, kommunen tar et større ansvar for vedlikehold av anlegget som et teknisk industrielt kulturminne og fylkeskommunen utvikler Bredalsholmen som besøksmål.

Ved inngangen til 2014 fremstår Bredalsholmen dokk og fartøyvernsenter som en organisasjon med en bedre tilpasset bemanning og en mer solid grunnfinansiering. Driften skal evalueres på nytt av de tre partene i juni 2014.

Dampskipet Hestmanden

Kulturdepartementet har forutsatt at formidlingen av det nasjonale krigsseilerminnesmerket skal skje i regi av et konsolidert museum, og det pågår for tiden en prosess med å overføre formidlingsansvaret til Vest-Agder-museet. Ulike tekniske løsninger for den publikumsrettede aktiviteten er utredet. Det gjenstår å gi skipet et fast tilholdssted.

Kristiansand kanonmuseum på Møvig fort

Konsolideringen har fungert etter hensikten, og formidlingen av krigshistorien er innlemmet i et større fagmiljø. Kanonen på Møvig er et meget populært besøksmål, men det er meget begrensede publikumsfasiliteter på anlegget i dag.

Organisasjonsgjennomgang i Vest-Agder-museet

I 2012 hadde Vest-Agder-museet en organisasjonsgjennomgang. Denne gjennomgangen konkluderer med at VAM trenger mer synlighet, større fart og tydeligere retning. Som ledd i behovet for mer synlighet ønsker VAM nå å profilere de ulike besøksmålene i langt større grad.

**Den videre utviklingen i Kristiansand**

Med bakgrunn i tidligere vedtak og gjennomført utvikling, er det nå behov for å drøfte prinsippene for museumsutviklingen på nytt. I denne saken justeres tidligere vedtatte mål og det foreslås ny handlingsplan for museumsutviklingen i Kristiansand.

Visningssteder og publikumsmottak

Vest-Agder-museet er i dag til stede i Kristiansand med formidlingsaktivitet på noen av de mest sentrale kulturhistoriske anlegg i byen. Det gjelder Friluftsmuseet på Kongsgård, Gimle gård og Møvig fort. Hovedattraksjonen i Vest-Agder-museet er formidlingen av selve anleggene og deres historie. Denne profilen til museet bør styrkes ytterligere ved at det samme skal gjelde for museets fortsatte engasjement på Odderøya, og den fremtidige utviklingen av Bredalsholmen som besøksmål. På linje med Kongsgård, Gimle og Møvig representerer også Odderøya og Bredalsholmen sentrale tema og perioder i Kristiansands historie.

Utviklingen av Bredalsholmen som besøksmål og Odderøya som museumsområde bør derfor integreres i porteføljen til Vest-Agder-museet på samme måte som de øvrige anleggene museet forvalter. Vest-Agder-museet vil da ha ansvaret for en helhetlig forvaltning av de mest sentrale kulturhistoriske anleggene i Kristiansand, og vil kunne formidle byens og regionens kulturhistorie med hovedvekt på *kystkultur*, *krigsminner* og *byggeskikk*.

Hovedprinsippet bør derfor være at utviklingen i Kristiansand skal være basert på Vest-Agder-museets formidling og forvaltning av byens viktigste kulturhistoriske anlegg: Kristiansand museum (Friluftsmuseet på Kongsgård), Gimle Gård, Odderøya, Bredalsholmen med DS Hestmanden og Møvig fort.

Nytt, moderne museumsbygg

Et nytt, moderne museumsbygg, også benevnt formidlingsbygg, er lokalisert til Odderøya i gjeldende reguleringsplan fra 2008. I kommunens vedtatte kulturstrategi er bygget også benevnt som «kulturhistorisk senter – bymuseum». Her beskrives bygget som et bynært kulturhistorisk senter som vil gi helt nye muligheter for formidlingen av byens historie, med både den militære og maritime forhistorien rett utenfor døren. Et moderne formidlingsbygg må også fungere som møteplass og servicetorv for det historieinteresserte publikummet, og fungere som arena for tettere samarbeid mellom profesjonelle fagmiljøer og frivillige organisasjoner.

I tillegg til at Kristiansand trenger et nytt moderne museumsbygg/formidlingsbygg, er også et slikt bygg nødvendig for at Vest-Agder-museet skal fylle sin rolle som et regionalt museum.

For å sikre et oppdatert beslutningsgrunnlag bør konsept og lokalisering av nytt regionalt museumsbygg i Kristiansand utredes nærmere. Når en avgjørelse er tatt i spørsmålet om hovedarena, må det fokuseres på oppgradering av publikumsfasilitetene ved de øvrige museumsanleggene i Kristiansand.

Kristiansand museum (Friluftsmuseet)

Å flytte friluftsmuseet fra Kongsgård til Odderøya er en visjonær tanke, men meget omdiskutert og ekstremt kostnadskrevende og risikofylt å gjennomføre. Fokuseringen på besøksmål og ulike visningssteder som hver for seg utgjør en attraksjon gjennom anleggene og deres historie, og som til sammen danner porteføljen til Vest-Agder-museets avdeling i Kristiansand, legger også grunnlaget for en annen tenkning knyttet til utviklingen av friluftsmuseet. Det er ønskelig å utvikle friluftsmuseet som et sentralt besøksmål med fortsatt beliggenhet på Kongsgård.

Det foreslås derfor nå å endre på tidligere vedtak, og legge til grunn at bygningene på friluftsmuseet ikke flyttes til Odderøya.

Odderøya med Nodeviga som museumsområde

De mange kulturminnene på Odderøya som karantenemuren, lasaratthøyden, Haubitzgangen og Odderøya fyr forteller om fremveksten av Kristiansand som militært og administrativt sentrum på Sørlandet. Sammen med utviklingen av Nodeviga som museumshavn for mindre fartøyer, vil Odderøya som besøksmål og museumsområde bidra til formidling av Kristiansandsregionens historiske arv med fokus på det maritime og militære grunnlaget for byens fremvekst.

Vest-Agder-museet bør gis et hovedansvar for formidling og vedlikehold av kulturminnene på øya. Dette må gjennomføres i tett samarbeid med frivillige organisasjoner og andre samarbeidspartnere.

Bredalsholmen som besøksmål

Selve dokkanlegget på Bredalsholmen og KMVs tidligere reparasjonsverft på øya representerer en verdifull kulturarv fra en industri som i sin tid var bærende for byen og landsdelen. Ved å utvikle stedet til «et senter for verfts- og skipsbyggingstradisjoner» blir det mulig å formidle kunnskapen om de mange tusener som har arbeidet innenfor den mekaniske industrien og skipsverftene. For å ytterligere bygge opp under senteret som besøksmål, bør Bredalsholmen også velges som hjemmehavn for DS Hestmanden. Det er løsningen med en kombinasjon av landbasert formidling og tilrettelegging om bord som det er økonomisk realistisk å gjennomføre når det gjelder Hestmanden. Bredalsholmen peker seg da ut som den mest hensiktsmessige lokaliseringen.

Utviklingen innen museumsfeltet i Norge tilsier at på sikt bør Stiftelsen Bredalsholmen dokk og fartøyvernsenter og Vest-Agder-museet IKS konsolideres.

**Oppsummering**

Det har vært en lang rekke med politiske museumsvedtak i bystyret de siste 15-20 årene. Likevel har ikke status på dette området utviklet seg i nevneverdig grad. Med bakgrunn i denne situasjonen er Rådmannen i Kristiansand og Fylkesrådmannen i Vest-Agder enige om at det er behov for å justere kursen og fastsette nye prinsipper for den videre utviklingen.

Det er også behov for å diskutere museumsspørsmålene på fagfeltets egne premisser. Flere viktige museumsdebatter har de siste årene hatt en tendens til å handle om andre sider ved utviklingen av byen. Også de justeringer som foreslås i foreliggende sak vil etterlate ubesvarte spørsmål, men disse bør adresseres i egne saksutredninger når hovedprinsippene for museumsutviklingen er fastsatt.

Forslaget til vedtak vil etter Rådmannens oppfatning få museumssaken i Kristiansand inn på riktig spor, og gi et bedre grunnlag for å få realisert vedtatte strategier og målsettinger.